text: Clausen-brødrene erklærer firma konkurs
  02 februar 2010 kl. 17.45
  Det store bølge-energi-anlæg Wave Star Energy i Hanstholm er blevet begæret konkurs, oplyser TV Midt-Vest.
  Bag beslutningen ligger en strid mellem selskabets aktionærer, den tidligere og nu fyrede direktør Per Resen Steenstrup og bestyrelsesformand Jørgen Mads Clausen og hans to brødre.
  Jørgen Mads Clausen siger i en pressemeddelelse, at han og hans brødre var klar til at skyde ny kapital i selskabet, men det var ikke muligt at blive enig med den fyrede direktør om vilkårene. Derfor så bestyrelsen ingen anden udvej end at begære selskabet konkurs.
  - Det er meget beklageligt og efter min opfattelse helt unødvendigt, at vi er nået til denne situation, siger direktør for Wave Star Energy, Bent Kristensen.
  Han oplyser, at Jørgen Mads Clausen, der er søn af Danfoss-grundlæggeren Mads Clausen, er indstillet på at føre projektet videre og tilføre ny kapital.
  Af hensyn til de cirka 20 ansatte håber Bent Kristensen på, at der kan findes en løsning i løbet af et par uger.
  